क’क्राझार,12 एप्रिल :: हादरनाङै COVID-19 रैखाथिनि थाखाय मिरु सरखारा फोसावनाय लक डाउननि बुब्लियाव गोरिब थाखोनि सुबुंफोरखौ मदद होनो थाखाय राइजोनि दाब दाब जायगानि सरखारि साख्रिआवलाफोरा मदद होनो सिगांबोनायबादियै क’क्राझार थानानि सिङाव थानाय सेसापानि (बर’ गामि) गामिनि सा 8 साख्रिआवलाफोरा गामिनि गोरिब थाखोनि गं 41 न’खरफोरनो जाग्रा आदार जगायनानै दिनै होयो। गामिनि साख्रिआववला बिकेन्द्र’ लाइफांहारिनि दैदेननायाव साख्रिआवलाफोरा बायदि रोखोमनि जाग्रा आदार जरै- माइरं, दालि, आलु, संख्रि, थाव, साबोन बायदि बायदिफोरखौ गोनांथि गोनां न’खरफोरनो राननानै होयो। लक डाउननि बुब्लियाव जेहेतु गोरिब थाखोनि सुबुंफोरा गावसोरनि जिउ खांनायाव जेबो रोखोमनि जेंनाजों मोगा-मोगि जानाङा बिनि थाखाय जाग्रा आदारफोरखौ जगायनानै सुबुं अनसायथिनि थांखिजों राननानै होनाय जादों होननानै सेसापानि गामानि साख्रिआवलाफोरा BODOLAND रादाब नि सिगाङाव फोरमायदों।